**Тэкст 1**

**Сонечныя батарэі і сонечныя электрастанцыі**

Сонца – невычэрпная крыніца энергіі. Калі разумна выкарыстоўваць даступны ўсім прыродны рэсурс, можна атрымаць немалую выгаду, таму нядзіўна, што ў многіх краінах сёння развіваюць дадзены накірунак. Лідар па колькасці сонечных батарэй – Германія, і гэта нягледзячы на тое, што ясных дзён у гэтай краіне менш за 30 у год. У Беларусі іх прыкладна столькі ж. Сонечная энергетыка ў нас пакуль толькі пачала развівацца.

З кожным годам у нас з’яўляецца ўсё больш сонечных электрастанцый. Самую вялікую з іх абсталявалі ў Рэчыцы. Уражваюць памеры падобнай станцыі ў двары Рэспубліканскага інстытута кантролю ведаў у Мінску. Тут працуе 153 сонечныя батарэі.

Вядома, зімой электраэнергіі выпрацоўваецца менш. Чым вышэй сонца над гарызонтам, тым прадуктыўней працуе станцыя. Самая высокая эфектыўнасць сонечнай батарэі – дні летняга сонцастаяння ў сярэдзіне чэрвеня.

Усе магчымасці сонечнай энергіі пакуль яшчэ не раскрытыя. У Мінску плануюць усталяваць сетку незвычайных веласіпедных парковак: на іх можна будзе не толькі пакінуць двухколавы транспарт, але і зарадзіць мабільны тэлефон або планшэт.

**Тэкст 2**

**Хапае таго, што дае жыццё**

Нам не хапае энергіі, і чым далей, тым вастрэй. Не хапае таму, што мы пакуль што губляем яе на кожным кроку. Губляем на недасканалых тэхналогіях вытворчасці і дастаўцы энергіі, губляем дома, не ўмеючы эфектыўна яе выкарыстоўваць.

А планета знясіленая. Яна стукаецца да нас землятрусамі і ўраганамі, зімовымі ручаямі і летнімі маразамі. Але нават калі ўявіць, што мы раптам цудоўным чынам адрамантавалі ўсе трубы, укаранілі самыя эфектыўныя тэхналогіі, уцяпліліся да немагчымасці... Толькі баюся, што нам усё роўна не хопіць. Таму што адна праблема ўсё-такі застанецца. Можа быць, адна з самых галоўных. Гэта наш лад жыцця.

На жаль, у нашым побыце пакуль яшчэ занадта шмат самых нерацыянальных і непатрэбных марнаванняў. Цывілізацыя памаленьку становіцца малохам, паглынаючы нас у свой бяздонны страўнік.

Задумайцеся пра тое, у чым сакрэт феномену, калі чалавеку ў любых абставінах і ўмовах усяго хапае. Хапае таго, што дае яму жыццё. Калі сам ён –найбольш эфектыўная лабараторыя. Вечны рухавік... Як выбудаваць жыццё, каб нам таксама хапала?

**Тэкст 3**

**Энергааўдыт**

Энергааўдыт і яго асобныя фазы з’яўляюцца часткай працэсу энергазберажэння. У цяперашні час выкарыстоўваюцца два роднасныя паняцці – энергааўдыт і энергетычнае абследаванне. Яны адрозніваюцца заахвочвальнымі матывамі: энергааўдыт праводзіцца добраахвотна па ініцыятыве спажыўца паліўна‑энергетычных рэсурсаў, а энергетычнае абследаванне – па ўказанні дзяржаўных органаў нагляду за эфектыўнасцю выкарыстання энергарэсурсаў. Мэта энергааўдыту: ацэнка эфектыўнасці выкарыстання энергетычных рэсурсаў і распрацоўка рэкамендацый па зніжэнні выдаткаў на паліва і энергазабеспячэнне.

Энергааўдыт, ажыццёўлены кваліфікаванымі спецыялістамі па эфектыўных методыках, дазваляе выявіць рэзервы эканоміі паліўна-энергетычных рэсурсаў, знізіць выдаткі на энерганосьбіты і даць значную эканомію сродкаў спажыўцу і бюджэту. Практычная рэалізацыя прапаноў энергааўдыту дазваляе эканоміць не менш за 20% ад агульнага аб’ёму спажывання энергарэсурсаў.

**Тэкст 4**

**Экалагічная катастрофа**

Экалагічная катастрофа. Ці так яна небяспечная для чалавецтва? Што трэба рабіць, каб яе прадухіліць?

Забруджванне атмасферы вядзе да ўсеагульнага пацяплення, раставання палярных ільдоў, што назіраецца ўжо цяпер. Ужо сёння павінны быць прыняты тэрміновыя меры па прадухіленні сусветнай экалагічнай катастрофы. Кожны з нас павінен усвядоміць сваю адказнасць за будучыню планеты. Сучасная эканоміка заснавана на выкарыстанні выкапняў энергетычных рэсурсаў, запасы якіх вычэрпваюцца і не аднаўляюцца. Сучасныя спосабы вытворчасці энергіі наносяць непапраўную шкоду прыродзе і чалавеку.

Эфектыўнае выкарыстанне энергіі – ключ да паспяховага вырашэння экалагічнай праблемы. Праблема разумнага выкарыстання энергіі з’яўляецца адной з найбольш вострых праблем чалавецтва.

Спажыванне энергіі чалавецтвам бесперапынна расце. Розніца паміж чалавекам каменнага веку і сучасным чалавекам велізарная, асабліва ў выкарыстанні энергіі. Пячорны чалавек спажываў каля 1% той колькасці энергіі, якую спажывае сучасны жыхар Зямлі. Значыць, на Зямлі стала больш энергіі? Не! Яна стала толькі больш даступная, чым раней. Яна проста пераходзіць з адной формы ў іншую. Ніхто яшчэ не змог даказаць гэта тэарэтычна, але факт застаецца фактам, і мы павінны гэта прызнаць і прытрымлівацца гэтага да таго часу, пакуль хто-небудзь не дакажа адваротнае.